CELEX: 32010R1155
Language: sk
Date: 2010-12-01 00:00:00
Title: Nariadenie Komisie (EÚ) č. 1155/2010 z  1. decembra 2010 o zatriedení určitého tovaru do kombinovanej nomenklatúry

9.12.2010   
            
            
               SK
            
            
               Úradný vestník Európskej únie
            
            
               L 324/42
            
         NARIADENIE KOMISIE (EÚ) č. 1155/2010
   z 1. decembra 2010
   o zatriedení určitého tovaru do kombinovanej nomenklatúry
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. a),
   keďže:
   
               (1)
            
            
               S cieľom zabezpečiť jednotné uplatňovanie kombinovanej nomenklatúry, ktorá tvorí prílohu k nariadeniu (EHS) č. 2658/87, je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.
            
         
               (2)
            
            
               V nariadení (EHS) č. 2658/87 sa ustanovili všeobecné pravidlá výkladu kombinovanej nomenklatúry. Tieto pravidlá sa takisto uplatňujú na akúkoľvek inú nomenklatúru, ktorá sa na kombinovanej nomenklatúre celkovo alebo čiastočne zakladá, alebo ktorá k nej pridáva akékoľvek ďalšie rozdelenie a ktorá je ustanovená v osobitných ustanoveniach Únie s ohľadom na uplatňovanie colných a iných opatrení vzťahujúcich sa na obchod s tovarom.
            
         
               (3)
            
            
               Podľa uvedených všeobecných pravidiel by sa tovar opísaný v stĺpci 1 tabuľky uvedenej v prílohe mal zatriediť pod číselný znak KN uvedený v stĺpci 2 na základe dôvodov uvedených v stĺpci 3 danej tabuľky.
            
         
               (4)
            
            
               Je potrebné umožniť, aby sa držiteľ záväznej informácie o nomenklatúrnom zatriedení, ktorú vydali colné orgány členských štátov v súvislosti so zatriedením tovaru podľa kombinovanej nomenklatúry, ale ktorá nie je v súlade s týmto nariadením, mohol na túto informáciu aj naďalej odvolávať počas troch mesiacov podľa článku 12 ods. 6 nariadenia Rady (EHS) č. 2913/92 z 12. októbra 1992, ktorým sa ustanovuje Colný kódex Spoločenstva (2).
            
         
               (5)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   Tovar opísaný v stĺpci 1 tabuľky uvedenej v prílohe sa zatriedi v rámci kombinovanej nomenklatúry podľa číselného znaku KN uvedeného v stĺpci 2 tejto tabuľky.
   Článok 2
   Na záväzné informácie o nomenklatúrnom zatriedení tovaru vydané colnými orgánmi členských štátov, ktoré nie sú v súlade s týmto nariadením, je možné odvolávať sa aj naďalej po dobu troch mesiacov podľa článku 12 ods. 6 nariadenia (EHS) č. 2913/92.
   Článok 3
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 1. decembra 2010
      
         
            Za Komisiu v mene predsedu
         
         Algirdas ŠEMETA
         
            člen Komisie
         
      
   
   
      (1)  Ú. v. ES L 256, 7.9.1987, s. 1.
   
      (2)  Ú. v. ES L 302, 19.10.1992, s. 1.
   
      PRÍLOHA
      
                  Opis tovaru
               
               
                  Zatriedenie
                  (číselný znak KN)
               
               
                  Odôvodnenie
               
            
                  (1)
               
               
                  (2)
               
               
                  (3)
               
            
                  Zložený tovar zhotovený z umelého čerešňového konárika a elektrického osvetľovacieho zariadenia s elektrickým transformátorom. Tieto komponenty sú vzájomne spojené a vytvárajú prakticky neoddeliteľný celok.
                  Umelý konárik sa podobá prírodnému (čerešňový konárik s kvetmi), je vyrobený spojením rozličných častí (hnedého papiera napodobňujúceho vetvičky, drôtov slúžiacich ako ich výstuž, lepiacich pások na vzájomné držanie, bielej textílie napodobňujúcej okvetné lístky a malých plastových častí podopierajúcich okvetné lístky). Časti sú zviazané, zlepené a zmontované navzájom.
                  Na umelom konáriku sa nachádza elektrická svetelná reťaz so 60 miniatúrnymi elektrickými žiarovkami. Žiarovky predstavujú piestiky kvetov. Kvôli svojej veľkosti vydávajú tieto žiarovky iba slabé svetlo. Elektrický kábel svetelnej reťaze, na ktorej sú prichytené miniatúrne žiarovky, je celý ukrytý v konáriku. Zostávajúcich niekoľko metrov elektrického kábla vychádza z hlavného konárika a zakončuje ho elektrický transformátor.
                  Výrobok nie je možné ani samostatne postaviť, ani nie je možné ho nijako zavesiť. Je určený na umiestnenie do vázy.
                  (umelý čerešňový konárik)
                  (Pozri fotografie č. 654 A, B a C) (1)
                  
               
               
                  6702 90 00
               
               
                  Zatriedenie je určené všeobecnými pravidlami 1, 3 písm. b) a 6 na interpretáciu kombinovanej nomenklatúry a znením číselných znakov KN 6702 a 6702 90 00.
                  Výrobok pozostáva zo zloženého tovaru v zmysle všeobecného interpretačného pravidla 3 písm. b). Je zhotovený z umelých kvetín položky 6702, elektrického osvetľovacieho zariadenia položky 9405 a elektrického transformátora položky 8504. Elektrické osvetľovacie zariadenie je zabudované do umelého konárika s kvetmi a tvorí s ním neoddeliteľný celok (Pozri aj vysvetlivky k harmonizovanému systému k všeobecnému interpretačnému pravidlu 3 písm. b), bod IX).
                  Vzhľadom na objektívne vlastnosti výrobku (vyzerá ako typická umelá kvetina; žiarovky sú drobné a slabo svietia) je tento výrobok určený hlavne na umiestnenie do vázy a na dekoráciu miestnosti ako napodobenina kvetín. Svetlo je iba dodatočným efektom, ktorý zvyšuje dekoračný účinok. Umelý kvetinový konárik je preto komponentom, ktorý dáva výrobku podstatný charakter (t. j. ako dekoračný výrobok) v zmysle všeobecného interpretačného pravidla 3 písm. b).
                  Výrobok sa nedá zatriediť do položky 9405 ako svietidlo, pretože nie je primárne určený na osvetlenie napr. miestnosti, ani nie je špeciálnym svietidlom (pozri aj vysvetlivky k harmonizovanému systému k položke 9405, bod I, ods. 1 a 3).
                  Umelý konárik s kvetmi sa podobá prírodnému (pozri aj vysvetlivky k harmonizovanému systému k položke 6702, ods. 1). Výrobok sa preto má zatrieďovať do položky 6702 ako „umelé kvetiny“.
               
            
         
      
                  
                     
               
               
                  
                     
               
               
                  
                     
               
            
                  654 A
               
               
                  654 B
               
               
                  654 C
               
            
         (1)  Obrázok slúži len na informačné účely.